Germaniyaning Flensburg shahri atrofida o‘tlovchi sigirlar podasiga yovvoyi bug‘u kelib qo‘shildi. Bu haqida Local nashri xabar berdi. Mahalliy aholi bug‘uni ikki yilcha avval sezishgan. U muntazam ravishda sigir podasiga kelib qo‘shilib, ular bilan birga vaqt o‘tkazgan. Ba’zan jonivor o‘rmon tomon ketib, bir necha hafta yoki oy yo‘q bo‘lib ketgan, biroq doim ortiga qaytgan. Shoxlariga qaraganda, u kamida 5 yoshda. "Ehtimol, u sigirlar orasida o‘zini ancha xavfsiz his qilar, chunki bu yerda uni hech kim ovlamaydi", - deydi Germaniyaning Tabiatni muhofaza qilish assotsiatsiyasi xodimasi Katrin Kox. Bundan tashqari, uning so‘zlariga ko‘ra, jonivorni qoramollar ozuqasi hisoblangan xashak jalb qilgan bo‘lishi mumkin. "Hozir u o‘zini sigir hisoblasa kerak", - deya hazillashadi tashkilot boshqaruvchisi Gerd Kemmer. Bug‘u odamlarga ancha o‘rgangan.